b'\n_START_ARTICLE_\nJo\xc5\xbee Golec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Hrvata Jo\xc5\xbeeta Golca in slovenske matere Terezije Piskar. Leta 1918 se je dru\xc5\xbeina v kateri je bilo 11 otrok preselila v Maribor, kjer so odprli gostilno. Ljudsko \xc5\xa1olo je obiskoval v rojstnem kraju, 1918 kon\xc4\x8dal 6. razredov \xc5\xa1kofijske klasi\xc4\x8dne gimnazije v \xc5\xa0entvidu pri Ljubljani ter 7. razred klasi\xc4\x8dne gimnazije v Mariboru. \xc4\x8casnikarsko pot je verjetno za\xc4\x8del pri tedniku Slovenski gospodar, katerega je urejal brat duhovnik Janu\xc5\xa1 Golec. Ko je bil Franc Vatovec v letih 1928\xe2\x88\x921934 dopisnik in urednik \xc4\x8dasopisa Slovenec se je Golec tu zaposlil in do vojne urejal mariborsko kroniko. Priredil in izdal je tudi uspe\xc5\xa1nico Nosterdamusova prerokovanja (Maribor, 1940). \xc5\xbde v \xc4\x8dasu, ko je slu\xc5\xbeboval v Mariboru je sodeloval z dvojnim jugoslovansko-britanskim obve\xc5\xa1\xc4\x8devalcem Andrejem Ani\xc4\x87em in \xc5\xa1e z nekaterimi drugimi v boju proti nacizmu. Ob nem\xc5\xa1ki okupaciji Kraljevine Jugoslavije je najprej zbe\xc5\xbeal v rojstni kraj, od tam pa nato preko Zagreba v Ljubljano, od koder ga je vodstvo \xc4\x8dasopisa Slovenec poslalo v Trst. Iz Trsta je dopisoval v Slovenca in tednik Domoljub. Ve\xc4\x8d mesecev je kot dopisnik pre\xc5\xbeivel v Rimu, od koder se je sredi januarja 1944 vrnil v Trst. V Trstu je \xc5\xbee od prihod leta 1941 delal kot vodja tr\xc5\xbea\xc5\xa1ke postojanke Vauhnik-Ani\xc4\x87eve britanske obve\xc5\xa1\xc4\x8devalne mre\xc5\xbee. Med obve\xc5\xa1\xc4\x8devalnimi sodelavci so bili med drugimi tudi Anton Duhovnik, Peter \xc5\xa0orli in Branko Angeletto, kateremu je mislil prepustiti svoje mesto, ko je zaslutil, da so mu Nemci na sledi. \xc4\x8ceprav je bil blizu komunisti\xc4\x8dnim ilegalnim organizacijam, pa je delal samostojno in se s komunisti ni povezoval. Dragocene voja\xc5\xa1ke in druge podatke je s svojimi kurirji po\xc5\xa1iljal v \xc5\xa0vico. Ko je gestapo odkril ljubljansko in zagreb\xc5\xa1ko mre\xc5\xbeo je ostala tr\xc5\xbea\xc5\xa1ka postojanka edina, ki je \xc5\xa1e imela svoje agente v srednji Evropi. Nem\xc5\xa1ka protiobve\xc5\xa1\xc4\x8devalna slu\xc5\xbeba je napela vse sile ter septembra in oktobra 1944 udarila po tr\xc5\xbea\xc5\xa1ki mre\xc5\xbei. Vrsta Gol\xc4\x8devih sodelavcev pa tudi samo znancev iz Trsta, Vidma, Gorice, Benetk, Padove, Ljubljane, Zagreba pa tudi drugih krajev je bila aretirana. Nekaj jih je kmalu zgubilo \xc5\xbeivljenje v tr\xc5\xbea\xc5\xa1ki Ri\xc5\xbearni, mnogo pa jih je bilo poslanih v koncentracijska tabori\xc5\xa1\xc4\x8da. Golca so najprej zaprli in mu\xc4\x8dili na gestapu v Trstu, ga vozili na zasli\xc5\xa1anja v razne kraje, nazadnje pa so ga pripeljali v Ri\xc5\xbearno, kjer so ga usmrtili._NEWLINE_Golec je vedel, da ga bodo Nemci usmrtili. Vendar je ob\xc4\x8dasno le upal na re\xc5\xa1itev in sku\xc5\xa1al zavla\xc4\x8devati postopek ali celo dose\xc4\x8di zamenjavo. V tr\xc5\xbea\xc5\xa1kem zaporu (Ri\xc5\xbearni) mu je preko kurata L. Carre celo uspelo navezati stike z zunanjim svetom. Njegovo delo je pri nas malo poznano, visoko pa so ga cenili Britanci, be\xc5\xbeno pa so se ga spomnili le v preiskavi in na kazenski obravnavi proti krvnikom iz Ri\xc5\xbearne.'